Fjármálaráðherra stefnir að því að hefja söluferli á fjórðungshlut ríkisins í Íslandsbanka fyrir lok mánaðar og útboð verði eftir fimm mánuði.
Samkvæmt minnisblaði sem Bankasýsla ríkisins sendi fjármálaráðherra 17. desember er lagt til að selja eignarhluti ríkisins í Íslandsbanka. Fjármálaráðherra hefur fallist á þessa tillögu og fjalla tvær þingnefndir um málið í dag, annars vegar efnahags- og viðskiptanefnd, sem kom saman upp úr klukkan níu í morgun og síðan fjárlaganefnd sem hittist klukkan eitt. Þar er fjallað um greinargerð fjármálaráðuneytisins um markmið með sölunni og aðferð. Í bréfi sem ráðherra skrifaði nefndunum rétt fyrir jól er óskað eftir því að umsögn nefndanna liggi fyrir ekki síðar en tuttugasta þessa mánðaðar. Sama dag skrifaði ráðherra Seðlabanka Íslands og óskaði eftir að umsögn bankans um jafnræði bjóðenda, líkleg áhrif sölu á gjaldeyrismarkað, gjaldeyrisforða og laust fé í umferð og óskar ráðherra eftir að umsögn bankans liggi fyrir eigi síðar en á föstudaginn. Þegar umsagnirnar liggja fyrir verður endanleg ákvörðun tekin. Í minnisblaðið bankasýslunnar er lagt til að strax í þessum mánuði verði lögfræði- og söluráðgjafar ráðnir, síðan fari fram áreiðanleikakannanir, gerð frumverðmats og fleira en í júní verði tilboða og áskriftarloforða aflað. Í greinargerð fjármálaráðuneytisins sem nú eru til umfjöllunar er lagt til að fjórðungshlutur í bankanum verði seldur í frumútboðinu, séu markaðsaðstæður hagfelldar en meira síðar, þannig að meiri og jafnvel allir hlutir verði seldir.